ທ່ານນາຍົກລັດຖະມົນຕີສາທາລະນະລັດ ອີຕາລີ Giuseppe Conte ສິ້ນສຸດການຢ້ຽມຢາມ ຫວຽດນາມ ຢ່າງເປັນທາງການ
ຕອນບ່າຍວັນທີ 06 ມິຖຸນາ, ທ່ານນາຍົກລັດຖະມົນຕີແຫ່ງ ສາທາລະນະລັດ ອີຕາລີ Giuseppe Conte ໄດ້ສິ້ນສຸດການຢ້ຽມຢາມ ຫວຽດນາມ ຢ່າງເປັນທາງການ ນັບແຕ່ວັນທີ 5 - 6 ມິຖຸນາ 2019 ຕາມຄໍາເຊີນຂອງທ່ານນາຍົກລັດຖະມົນຕີຫວຽດນາມ ຫງວຽນຊວັນຟຸກ ຢ່າງຈົບງາມ.
ໃນຂອບເຂດການຢ້ຽມຢາມ, ທ່ານນາຍົກລັດຖະມົນຕີ ອີຕາລີ Giuseppe Conte ໄດ້ມີການພົບປະເຈລະຈາກັບ ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ; ພົບປະກັບທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງິນ ແລະ ເປັນປະທານຮ່ວມ ເວທີປາໄສວິສາຫະກິດ ອາຊຽນ - ອີຕາລີ. ທີ່ບັນດາການພົບປະ, ສອງຝ່າຍເຫັນດີເປັນເອກະພາບນໍາກັນວ່າຄວນສືບຕໍ່ເພີ່ມທະວີການພົບປະແລກປ່ຽນ ຄະນະຜູ້ແທນຂັ້ນຕ່າງໆ, ຍູ້ແຮງການຮ່ວມມືໃນບັນດາຂົງເຂດ ການເມືອງ - ການທູດ, ເສດຖະກິດ, ວັດທະນະທໍາ, ການສຶກສາ-ບໍາລຸງສ້າງ, ວິທະຍາສາດ ເຕັກໂນໂລຢີ, ການປ້ອງກັນຊາດ - ປ້ອງກັນຄວາມສະຫງົບ, ຮ່ວມມືກັນພັດທະນາແບບຍືນຍົງ, ປ້ອງກັນ, ຕ້ານການປ່ຽນແປງ ຂອງດິນຟ້າອາກາດ, ເຊື່ອມຕໍ່ທ້ອງຖິ່ນ; ປັບປຸງບັນດາກົນໄກຮ່ວມມືທີ່ມີຢູ່ແລ້ວ; ຜັນຂະຫຍາຍບັນດາໂຄງການຮ່ວມມື, ຂໍ້ຕົກລົງສະບັບຕ່າງໆທີ່ບັນລຸໄດ້.
ທ່ານນາຍົກລັດຖະມົນຕີແຫ່ງ ສາທາລະນະລັດ ອີຕາລີ Giuseppe Conte ແລະ ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ (ພາບ: TTXVN)
ກ່ຽວກັບດ້ານເສດຖະກິດ, ສອງຝ່າຍເຫັນດີ ຈະສ້າງເງື່ອນໄຂສະດວກໃຫ້ວິສາຫະກິດສອງປະເທດ ເພີ່ມທະວີການຮ່ວມມືໃນບັນດາຂົງເຂດ ເຊິ່ງ ອີຕາລີ ມີທ່າແຮງ ແລະ ຫວຽດນາມ ມີຄວາມຕ້ອງການ; ສ້າງເງື່ອນໄຂສະດວກເພື່ອໃຫ້ສິນຄ້າຂອງສອງປະເທດໄດ້ນໍາເຂົ້າຈໍາໜ່າຍຢູ່ຕະຫຼາດຂອງກັນ ແລະ ສູ້ຊົນຍົກວົງເງິນການຄ້າສອງສົ້ນຈາກລະດັບເກືອບ 5 ຕື້ USD ໃຫ້ຂຶ້ນເປັນ 6 ຕື້ USD ປີ 2020 ແລະ ບັນລຸ ລະດັບ 10 ຕື້ USD ໃນຊຸມປີຕໍ່ໄປ.
ໃນຂອບເຂດການຢ້ຽມຢາມຫວຽດນາມຢ່າງເປັນທາງການ ຂອງ ທ່ານນາຍົກລັດຖະມົນຕີ ອີຕາລີ Giuseppe Conte ຕາງໜ້າລັດຖະບານສອງປະເທດ, ທ່ານຮອງລັດຖະມົນຕີກະຊວງສຶກສາ ແລະ ບໍາລຸງສ້າງ ຫວຽດນາມ ຫງວຽນວັນຟຸກ ແລະ ທ່ານເອກອັກຄະລັດຖະທູດອີຕາລີ Antonion Alessandro ໄດ້ລົງນາມໃນໂຄງການດໍາເນີນງານ ວ່າດ້ວຍການຮ່ວມມືທາງດ້ານການສຶກສາໄລຍະ 2019 – 2022. ຕາມນັ້ນແລ້ວ, ຫວຽດນາມ ແລະ ອີຕາລີ ຈະຮ່ວມມືກັນພັດທະນາທາງດ້ານພາສາ, ຮ່ວມມືກັນໃນຂົງເຂດການສຶກສາ ແລະ ສະໜອງທຶນສຶກສາ.
(ແຫຼ່ງຄັດຈາກ VOV)